
Text rozhodnutia
Súd: Krajský súd Nitra Spisová značka: 11S/96/2017 Identifikačné číslo súdneho spisu: 4017200418 Dátum vydania rozhodnutia: 21. 11. 2017 Meno a priezvisko sudcu, VSÚ: JUDr. Darina Vargová ECLI: ECLI:SK:KSNR:2017:4017200418.2 Uznesenie Krajský súd v Nitre, v právnej veci žalobcu: BIOCENTRUM, s.r.o., SNP 57, Želiezovce, IČO: 36 283 185, zastúpeného: JÁNSKÝ & PARTNERS s. r. o., advokátska kancelária, Štúrova 13, Nitra, IČO: 47 249 650, proti žalovanému: Finančné riaditeľstvo Slovenskej republiky, Lazovná 63, Banská Bystrica, o správnej žalobe zo dňa 06. 07. 2017 proti rozhodnutiu žalovaného č. 100829925/2017 zo dňa 11. 05. 2017, v konaní o návrhu žalobcu zo dňa 11. 07. 2017 na priznanie odkladného účinku správnej žalobe, takto r o z h o d o l : Súd z a m i e t a návrh žalobcu zo dňa 11. 07. 2017 na priznanie odkladného účinku správnej žalobe. o d ô v o d n e n i e : 1. Žalobca sa žalobou zo dňa 06. 07. 2017, doručenou tunajšiemu súdu dňa 10. 07. 2017 domáhal preskúmania zákonnosti rozhodnutia žalovaného č. 100829925/2017 zo dňa 11. 05. 2017, ktorým žalovaný na základe odvolania žalobcu rozhodol podľa § 74 ods. 4 zákona č. 563/2009 Z. z. o správe daní (ďalej len daňový poriadok) a o zmene a doplnení niektorých zákonov v znení neskorších predpisov tak, že potvrdil rozhodnutie Daňového úradu Nitra č. 100274668/2017 zo dňa 13. 02. 2017, ktorým Daňový úrad Nitra podľa § 68 ods. 6 zák. č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov určil žalobcovi rozdiel v sume nadmerného odpočtu 16.612,68 eur na dani z pridanej hodnoty za zdaňovacie obdobie júl 2015 a znížil mu nadmerný odpočet za zdaňovacie obdobie júl 2015 zo sumy 40.987,53 eur na sumu 24.374,85 eur. 2. Žalobca v podaní zo dňa 11. 07. 2017, doručenom tunajšiemu súdu dňa 12. 07. 2017 žiadal priznať žalobe odkladný účinok v zmysle § 185 písm. a) zákona č. 162/2015 Z. z. Správny súdny poriadok. Žalobca vzhľadom na závažnosť nedostatkov napadnutého rozhodnutia žalovaného, žiadal súd, aby priznal žalobe odkladný účinok, nakoľko je nepochybné, že výkonom napadnutého rozhodnutia žalovaného by vznikla žalobcovi nenapraviteľná hospodárska ujma. 3. Žalovaný sa k návrhu na priznanie odkladného účinku žaloby vyjadril vo vyjadrení k žalobe zo dňa 03. 11. 2017. Uviedol, že žiadosť žalobcu nie je založená na právne relevantných dôvodoch. Správca dane určil žalobcovi rozdiel nadmerného odpočtu na základe objektívnych skutočností. Rozhodnutie správcu dane bolo potvrdené rozhodnutím žalovaného, a je teda právoplatné a vykonateľné. Žalobcovi vznikol nedoplatok, ktorý je správca dane oprávnený vymáhať a jeho neuhradenie je v rozpore s verejným záujmom. Žalovaný mal za to, že za daných okolností je návrh žalobcu na priznanie odkladného účinku žalobe neopodstatnený. 4. Podľa § 184 zák. č. 162/2015 Z. z. Správny súdny poriadok (ďalej len SSP), podanie správnej žaloby nemá odkladný účinok, ak tento zákon alebo osobitný predpis neustanovuje inak. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. Podľa § 188 vyššie citovaného zákona, ak správny súd návrhu žalobcu nevyhovie, uznesením ho zamietne. 5. Priznaním odkladného účinku správnej žalobe sa pozastavujú všetky účinky napadnutého rozhodnutia alebo opatrenia orgánu verejnej správy a takéto rozhodnutie alebo opatrenie nemôže ani byť podkladom pre vydanie naň nadväzujúcich rozhodnutí, resp. opatrení. Odkladný účinok môže nastať zo zákona alebo na základe jeho priznania rozhodnutím správneho súdu. Podanie správnej žaloby však vo všeobecnosti nemá odkladný účinok, ak nie je normatívne ustanovené inak. Ak správny súd zistí dôvodnosť návrhu v zmysle podmienok vymedzených v ust. § 185 písm. a/ a b/ SSP, rozhodne uznesením o priznaní odkladného účinku správnej žalobe. V opačnom prípade správny súd návrh uznesením zamietne. 6. V predmetnej veci žalobca v podaní zo dňa 11. 07. 2017 (doručenom tunajšiemu súdu dňa 12. 07. 2017) žiadal, aby súd priznal podanej žalobe odkladný účinok z dôvodov, ktoré uvádza vo svojej žiadosti. 7. Odkladný účinok správnej žalobe podľa ust. § 184 a nasl. SSP možno priznať len v prípade, ak sú splnené podmienky stanovené v § 185 SSP, teda v prípade, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, alebo ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 8. Z administratívneho spisu súd zistil, že správca dane, t. j. Daňový úrad Nitra vykonal u daňového subjektu - žalobcu kontrolu dane z pridanej hodnoty za zdaňovacie obdobie júl 2015, august 2015 a september 2015, o výsledku ktorej zhotovil protokol zo dňa 09. 01. 2017 č. 100031170/2017. Následne dňa 13. 02. 2017 vydal rozhodnutie č. 100274668/2017, ktorým určil rozdiel v sume nadmerného odpočtu 16.612,68 eur na dani z pridanej hodnoty za zdaňovacie obdobie júl 2015, a znížil nadmerný odpočet žalobcu na dani z pridanej hodnoty za zdaňovacie obdobie júl 2015 zo sumy 40. 987,53 eur na sumu 24.374,85 eur. 9. Proti predmetnému rozhodnutiu podal žalobca odvolanie, o ktorom rozhodol žalovaný dňa 11. 05. 2017 žalobou napadnutým rozhodnutím. 10. Základnou a nevyhnutnou podmienkou toho, aby súd priznal správnej žalobe odkladný účinok je, okrem iného stav, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila žalobcovi závažná ujma, značná hospodárska škoda, či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom. Žalobca žiadny takýto stav, t. j. existenciu závažnej ujmy nepreukázal a neoznačil ani dôkazy smerujúce k tomu, že by takýto stav mal, resp. mohol vzniknúť v dôsledku toho, že žalobe o preskúmanie rozhodnutia správneho orgánu, ktorým bol žalobcovi vyrubený rozdiel v sume 16. 612,68 eura na dani z pridanej hodnoty za zdaňovacie obdobie júl 2015, nebude priznaný odkladný účinok. Žalobca musí v návrhu uplatniť niektorý zo zákonných dôvodov uvedených pre priznanie odkladného účinku žaloby, čo znamená, že žalobca má povinnosť uviesť tvrdenia a niektorý z dôvodov pre priznanie odkladného účinku podanej žaloby musí i preukázať, čo v predmetnej veci žalobca nesplnil. 11. Tvrdenie právneho zástupcu žalobcu, že žalobcovi by výkonom napadnutého rozhodnutia žalovaného vznikla žalobcovi závažná nenapraviteľná hospodárska ujma, nie je dôvodom na to, aby súd vyhovel návrhu žalobcu a podanej žalobe priznal odkladný účinok. Z právneho stavu vytvoreného žalobou napadnutým rozhodnutím podľa názoru súdu nevyplýva potreba dočasnej úpravy pomerov v správnom konaní. Žalobca, ktorý žiadal o priznanie odkladného účinku podanej žalobe, má jednak povinnosť tvrdenia dôvodov na priznanie odkladného účinku žaloby a niektorý z týchto dôvodov musí správnemu súdu i preukázať, čo žalobca neurobil. 12. Správny súd po oboznámení sa s návrhom žalobcu zo dňa 11. 07. 2017 na priznanie odkladného účinku správnej žalobe dospel k záveru, že tento návrh žalobcu nie je dôvodný, a preto ho v zmysle ust. § 188 SSP zamietol. 13. Správny súd takto rozhodol pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov). Poučenie: Proti tomuto uzneseniu nie je prípustná kasačná sťažnosť (ust. § 439 ods. 2 písm. e/ zákona č. 162/2015 Z. z. Správneho súdneho poriadku).

